
Narva Linnavalitsuse 28.02.2001 korralduse nr 422-k

„Aktsiaseltsi Narva Saun aktsiate eelläbirääkimistega pakkumise

võitja kinnitamine” ning 30.03.2001. a munitsipaalvara (aktsiate) 

erastamise ostu-müügi lepingu muutmine

1. ASJAOLUD JA MENETLUSE KÄIK

Vastavalt Narva linna ja OÜ OPTIMAKS vahel 30.03.2001 sõlmitud munitsipaalvara  (AS Narva Saun 150 aktsiat) erastamise ostu-müügi lepingule OÜ OPTIMAKS omandas ASi Narva Saun aktsiad kohustusega investeerida saunahoonesse 5 260 000 krooni (investeerimiskohustus on tänaseks täielikult täidetud). Samuti võttis ostja endale  lepinguga järgmised kohustused:

1) saunateenuste säilitamine 15 aasta jooksul alates erastamise ostu-müügi lepingu sõlmimisest vähemalt 400m2 suurusel pinnal (hoone üldpind, sh tehniline korrus 4046,6 m2);

2) erastamise hetkel üldises osakonnas olemasolevate saunateenuste maksumuse säilitamine 1 (ühe) aasta jooksul erastamise ostu-müügi lepingu sõlmimisest, hilisem maksumuse muutmise kooskõlastamine Narva Linnavalitsusega.

Seoses majanduskriisiga, mis tõi kaasa muudatused AS Narva Saun tegevuses, samuti konkureerivate ettevõtete tekkimisega, kes ei ole koormatud hindade kooskõlastamise kohustusega, on AS Narva Saun finantstegevuses esinenud ettenägematuid raskusi ning on tekkinud pidevad võlad kommunaalteenuste tarnijate ees. AS Narva Saun ei ole enam monopolist saunateenuste pakkujate turul. 

Energiakandjate, vee ja kanalisatsiooni, mis on saunateenuste omahinna peamised  koostisosad, ettearvamatu hinnatõus, elanikkonna maksevõime langus ning objekti sisekommunikatsioonide pidev remondi ja väljavahetamise vajadus ei võimalda ASil Narva Saun rangelt kinni pidada saunateenuste hindade kooskõlastamise kohustusest vastavalt erastamise ostu-müügi lepingu punktile 3.4.3.

Eeltoodut arvestades palub AS Narva Saun:

1. Vabastada ta alates 01.08.2010 kohustusest kooskõlastada saunateenuste hinnamuutused Narva Linnavalitsusega.

2. Lubada ASil Narva Saun iseseisvalt reguleerida saunateenuste hindu, arvestades teenuste omahinda, hooajalisust ning iseseisvust eraettevõtte äritegevuses, kellel puudub linna poolne toetus või dotatsioon.

Antud küsimust arutati Narva Linnavalitsuse linnavarakomisjoni istungil 08.09.2010 (protokoll nr 9), kus otsustati:

1. Nõustuda ASi Narva Saun taotlusega ja vabastada ta alates 01.08.2010 kohustusest kooskõlastada saunateenuste hinnamuutused Narva Linnavalitsusega.

2. Linnavara- ja Majandusametil esitada antud küsimus Narva Linnavalitsuse istungile korralduse vastuvõtmiseks.

Kuna Narva Linnavalitsuse 28.02.2001 korralduse nr 422-k „Aktsiaseltsi Narva Saun aktsiate eelläbirääkimistega pakkumise võitja kinnitamine” punkt 1.4 sisaldab ka          ASi Narva Saun kohustust säilitada erastamise hetkel üldises osakonnas olemasolevate saunateenuste maksumus 1 (ühe) aasta jooksul erastamise ostu-müügi lepingu sõlmimisest ning kooskõlastada hilisem maksumuse muutmine Narva Linnavalitsusega tuleb teha ka Narva Linnavalitsuse 28.02.2001 korralduse nr 422-k muutmine.  
2. ÕIGUSLIKUD ALUSED 
Kohaliku omavalitsuse korralduse seaduse (edaspidi ka KOKS) § 30 lõike 1 punkti 3 järgi valla- või linnavalitsus lahendab ja korraldab kohaliku elu küsimusi, mis ei kuulu volikogu pädevusse. Antud juhul ei kuulu 30.03.2001. a Munitsipaalvara (aktsiate) erastamise ostu-müügi lepingu (notari registri nr 3284) muutmine volikogu pädevusse ning sellest tulenevalt lahendab antud küsimuse linnavalitsus. 

Haldusmenetluse seaduse (HMS) § 64 lõike 1 teise lause kohaselt haldusakti kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes. Seega võib antud linnavalitsuse korralduse vastuvõtmisel arvesse võtta alljärgnevaid HMS sätteid.   

HMS § 64 lõike 2 kohaselt haldusorgan otsustab haldusakti muutmise kaalutlusõiguse kohaselt, kui seadus ei keela haldusakti muuta või ei kohusta haldusakti muuta. 

HMS § 68 lõike 2 kohaselt haldusakti muutmise otsustab haldusorgan, kelle pädevuses oleks haldusakti andmine muutmise ajal. Antud juhul on munitsipaalvara erastamise ostu-müügi lepingu tingimuste muutmine Narva Linnavalitsuse pädevuses kooskõlas KOKS § 30 lõike 1 punktiga 3 ning seega on ka Narva Linnavalitsuse 28.02.2001. a korralduse     nr 422-k „Aktsiaseltsi Narva Saun aktsiate eelläbirääkimistega pakkumise võitja kinnitamine” muutmine Narva Linnavalitsuse pädevuses.

HMS § 70 lõike 1 kohaselt kehtetuks tunnistamine vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded. Antud juhul tuleb Narva Linnavalitsuse 28.02.2001. a korralduse nr 422-k muutmine vormistada linnavalitsuse korraldusega.
3. OTSUS 

3.1. Vabastada AS Narva Saun tagasiulatuvalt alates 01.08.2010 30.03.2001. a munitsipaalvara (aktsiate) erastamise ostu-müügi lepingu (Narva notari Tatjana Boitsova notariaalregistri     nr 3284) punktis 3.4.3 nimetatud kohustusest kooskõlastada saunateenuste hinnamuutused Narva Linnavalitsusega ning lubada ASil Narva Saun iseseisvalt reguleerida saunateenuste hindu.

3.2.  Teha Narva Linnavalitsuse 28.02.2001. a korralduses nr 422-k „Aktsiaseltsi Narva Saun aktsiate eelläbirääkimistega pakkumise võitja kinnitamine” järgmised muudatused:

3.2.1. tunnistada kehtetuks punkt 1.4;

3.2.2. jätta punktist 1.5 välja sõnad „1.4”.

3.3. Volitada linnapead Tarmo Tammiste’t allkirjastama Narva linna nimel vastav notariaalne leping korralduse punktis 3.1 nimetatud lepingu muutmiseks.
4. RAKENDUSSÄTTED 

4.1. Narva Linnakantseleil teha korraldus teatavaks Narva Linnavalitsuse Linnavara- ja Majandusametile.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

